สหรัฐประกาศแผนชักจูงนักลงทุน ให้หันมาซื้อหนี้เสียจากธนาคาร
เพื่อเป็นการแก้ปัญหาการขาดสินเชื่อ ที่ทำให้ภาวะเศรษฐกิจในประเทศชงักงันอยู่ในขณะนี้ รัฐบาลสหรัฐประกาศรายละเอียดของแผนล่าสุด ที่จะชักจูงใ
ประธานาธิบดี Barack Obama เชื่อมั่นว่าแผนล่าสุดนี้จะได้ผลและจะช่วยให้ธนาคารปล่อยสินเชื่อได้อีกครั้งหนึ่ง แต่ก็เตือนไว้ด้วยว่า จะไม่เกิดผลให้เห็นอย่างรวดเร็วทันทีเพราะยังมีความเปราะบางเป็นอย่างมากในระบบการเงินแต่เชื่อว่ากำลังดำเนินการไปในทิศทางที่ถูกต้อง ธนาคารในสหรัฐไม่อยากปล่อยเงินกู้ เพราะไม่แน่ใจว่าจะต้องการใช้เงินสำรองที่เก็บไว้สำหรับหนี้เสียหรือที่เรียกกันในอเมริกาว่า สินทรัพย์ที่เป็นพิษ หรือ toxicassets มูลค่านับหมื่นๆ ล้านดอลล่าร์ที่ธนาคารมีอยู่ในขณะนี้หรือไม่นักลงทุนก็ไม่อยากจะลงทุนกับสินทรัพย์เหล่านี้ เพราะมีความเสี่ยงสูง ตามโครงการของรัฐบาลสหรัฐ ที่เพิ่งประกาศรายละเอียดออกมารัฐบาลจะใช้เงินหนึ่งแสนล้านดอลล่าร์จากแผนกู้ธนาคาร มาจัดตั้งกองทุนรับประกัน และจัดเงินกู้ดอกเบี้ยต่ำให้กับนักลงทุนที่อยากจะลงทุนซื้อสินทรัพย์ที่เป็นพิษ เจ้าหน้าที่กระทรวงการคลังสหรัฐกล่าวว่า แผนนี้มาจากสมมุติฐานที่ว่าเวลานี้ มีความหวั่นกลัวจนเกินเหตุ เกินกว่าความเป็นจริงทางเศรษฐกิจ ซึ่งทำให้ราคาสินทรัพย์ทั้งหมดลดต่ำลงมากแต่ถ้าแผนนี้ประสบความสำเร็จ คาดว่าธนาคารอาจกำจัดหนี้เสียดังกล่าว ได้มากถึงห้าแสนล้านดอลล่าร์จะมีความเชื่อมั่นกลับคืนมา และธนาคารจะสามารถกลับไปปล่อยเงินกู้ได้ตามปกติ นาย Stephen Pope หัวหน้าฝ่ายแผนการตลาดของบริษัทผู้ให้บริการทางการเงิน Cantor Fitzgerald บอกว่านักธุรกิจการเงินหลายรายเห็นว่าแผนล่าสุดนี้สำคัญเพราะแก้ปัญหาการขาดสินเชื่อที่ต้นตอ นักธุรกิจการเงินผู้นี้เชื่อว่าจะเริ่มเห็นนักลงทุนที่ถือเงินฝากไว้ โดยไม่ได้ดอกเบี้ยเลยมีกำลังใจที่จะเพิ่มความเสี่ยงขึ้นบ้าง ตลาดหุ้นทั่วโลกพอใจกับแผนล่าสุดของรัฐบาลสหรัฐดัชนี Nikkeiของญี่ปุ่นเพิ่มขึ้น 3.4% เมื่อปิดทำการเย็นวันจันทร์ที่ฮ่องกง เพิ่มขึ้น 4.8% และดัชนีตลาดหุ้นในยุโรปรวมทั้งที่กรุงลอนดอนเพิ่มสูงขึ้น และแม้จะยังไม่มีใครกล้าพูดออกมาว่าเศรษฐกิจเริ่มฟื้นตัว แต่ดูอารมณ์และทีท่าตามตลาดหุ้นเริ่มเปลี่ยนไป นาย Stephen Pope นักวางแผนการตลาดของCantor Fitzgerald กล่าวเตือนว่า การฟื้นตัวอย่างแท้จริงจะต้องใช้เวลา และว่า เรื่องอื่นๆ อย่างเช่นการจ้างงานอาจจะทรุดตัวลงไปอีกก่อนที่จะเริ่มดีขึ้นได้ นักธุรกิจการเงินผู้นี้กล่าวว่าดัชนีการจ้างงานจะล้าหลังกว่าดัชนีอื่นๆ ประมาณหกเดือนเพราะฉะนั้นถ้าเริ่มเห็นตลาดหุ้นฟื้นตัวในตอนกลางไตรมาสที่สองก็น่าจะหมายความว่า เศรษฐกิจโดยทั่วไปจะเริ่มดีขึ้นในช่วงขึ้นปีใหม่ ในขณะเดียวกัน นาย DominiqueStrauss-Kahn กรรมการผู้จัดการกองทุนการเงินระหว่างประเทศ หรือ IMFกล่าวเตือนว่า ประเทศกำลังพัฒนา อาจประสบปัญหาความไม่สงบทางสังคมหรืออาจประสบภาวะสงคราม สืบเนื่องมาจากการว่างงานที่เพิ่มขึ้นเป็นอย่างมากซึ่งเป็นผลกระทบของวิกฤติเศรษฐกิจโลกเวลานี้ เจ้าหน้าที่ของ IMFเรียกร้องให้รัฐบาลประเทศต่างๆ เพิ่มการใช้จ่ายในงบประมาณของประเทศในอัตราที่เทียบเท่ากับ2% ของผลิตภัณฑ์มวลรวมของโลก โดยกล่าวว่าตามแผนกระตุ้นเศรษฐกิจที่รัฐบาลประเทศต่างๆได้ประกาศกันออกมานั้นรวมมูลค่าทั้งหมดแล้วยังเท่ากับ 1.6 ถึง 1.7% ของผลิตภัณฑ์มวลรวมของโลกเท่านั้นเอง